CELEX: 32011R0291
Language: sk
Date: 2011-03-24 00:00:00
Title: Nariadenie Komisie (EÚ) č. 291/2011 z  24. marca 2011 o základnom používaní kontrolovaných látok s výnimkou hydrochlórfluórovaných uhľovodíkov na laboratórne a analytické účely podľa nariadenia Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu

25.3.2011   
            
            
               SK
            
            
               Úradný vestník Európskej únie
            
            
               L 79/4
            
         NARIADENIE KOMISIE (EÚ) č. 291/2011
   z 24. marca 2011
   o základnom používaní kontrolovaných látok s výnimkou hydrochlórfluórovaných uhľovodíkov na laboratórne a analytické účely podľa nariadenia Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu
   
      EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1005/2009 zo 16. septembra 2009 o látkach, ktoré poškodzujú ozónovú vrstvu (1), a najmä na jeho článok 10 ods. 2,
   keďže:
   
               (1)
            
            
               Únia už ukončila výrobu a spotrebu kontrolovaných látok vo väčšine prípadov používania. Komisia je povinná určiť základné laboratórne a analytické použitie pre kontrolované látky s výnimkou hydrochlórfluórovaných uhľovodíkov.
            
         
               (2)
            
            
               Rozhodnutím XXI/6 zmluvných strán Montrealského protokolu sa konsolidujú existujúce rozhodnutia a dátum platnosti všeobecnej výnimky týkajúcej sa laboratórneho a analytického používania sa ním posúva z 31. decembra 2010 na 31. decembra 2014 pre všetky kontrolované látky s výnimkou hydrochlórfluórovaných uhľovodíkov, čím sa povolí výroba a spotreba potrebná na vyhovenie základnému laboratórnemu a analytickému používaniu kontrolovaných látok, s výhradou podmienok ustanovených v Montrealskom protokole.
            
         
               (3)
            
            
               V rozhodnutí VI/25 zmluvných strán Montrealského protokolu sa ustanovuje, že používanie sa považuje za základné, ak neexistujú žiadne technicky a ekonomicky realizovateľné alternatívy alebo náhrady, ktoré by boli akceptovateľné z hľadiska životného prostredia a zdravia. Vo svojej správe o pokroku z roku 2010 technická a hospodárska posudková komisia (Technical and Economical Assessment Panel – TEAP) určila značný počet postupov, v ktorých prípade sú v súčasnosti dostupné alternatívy k používaniu kontrolovaných látok. Na základe danej informácie a rozhodnutia XXI/6 by sa mal zostaviť zoznam prípadov používania, v ktorých sú dostupné alternatívy, ktoré sú technicky a ekonomicky realizovateľné a akceptovateľné z hľadiska životného prostredia a zdravia.
            
         
               (4)
            
            
               Okrem toho by sa mal zostaviť pozitívny zoznam prípadov povoleného základného používania metylbromidu, na ktorom sa dohodli zmluvné strany v rozhodnutí XVIII/15, ako aj prípadov používania, pri ktorých TEAP dospela k záveru, že k nim neexistuje alternatíva.
            
         
               (5)
            
            
               Navyše by sa malo objasniť, že používanie kontrolovaných látok na účely základného a stredoškolského vzdelávania nemožno považovať za základné používanie a malo by byť obmedzené na vysokoškolské vzdelávanie alebo odbornú prípravu. Ani používanie kontrolovaných látok v sadách pomôcok na chemické pokusy, ktoré sú dostupné širokej verejnosti, by sa nemalo považovať za základné používanie.
            
         
               (6)
            
            
               Opatrenia ustanovené v tomto nariadení sú v súlade so stanoviskom výboru, ktorý bol zriadený podľa článku 25 ods. 1 nariadenia (ES) č. 1005/2009,
            
         PRIJALA TOTO NARIADENIE:
   Článok 1
   Výroba, dovoz a používanie kontrolovaných látok s výnimkou hydrochlórfluórovaných uhľovodíkov sa môže povoliť na akékoľvek základné laboratórne a analytické používanie určené v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. marca 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 286, 31.10.2009. s. 1.
   PRÍLOHA
   
      Základné laboratórne a analytické používanie kontrolovaných látok s výnimkou hydrochlórfluórovaných uhľovodíkov
   
   
               1.
            
            
               Tieto prípady používania kontrolovaných látok sa považujú za základné laboratórne a analytické používanie:
               
                           a)
                        
                        
                           Používanie kontrolovaných látok ako referencia alebo štandard v týchto prípadoch:
                           
                                       —
                                    
                                    
                                       kalibrácia zariadení, v ktorých sa používajú kontrolované látky,
                                    
                                 
                                       —
                                    
                                    
                                       monitorovanie úrovne emisií kontrolovaných látok,
                                    
                                 
                                       —
                                    
                                    
                                       stanovenie reziduálnych hladín kontrolovaných látok v tovare, rastlinách a komoditách.
                                    
                                 
                     
                           b)
                        
                        
                           Používanie kontrolovaných látok v laboratórnych toxikologických štúdiách.
                        
                     
                           c)
                        
                        
                           Laboratórne používanie, pri ktorom sa kontrolovaná látka chemickou reakciou mení ako kontrolované látky, ktoré sa používajú ako východiskové suroviny.
                        
                     
                           d)
                        
                        
                           Používanie metylbromidu v laboratóriu na účely porovnania účinnosti metylbromidu a jeho alternatív.
                        
                     
                           e)
                        
                        
                           Používanie tetrachlórmetánu ako rozpúšťadla pri brómovaní za použitia N-brómsukcínimidu.
                        
                     
                           f)
                        
                        
                           Používanie tetrachlórmetánu ako činidla prenosu reťazca pri voľnoradikálovej polymerizácii.
                        
                     
                           g)
                        
                        
                           Každé ďalšie laboratórne a analytické používanie, v ktorého prípade nie je dostupná technicky a ekonomicky realizovateľná alternatíva.
                        
                     
         
               2.
            
            
               Tieto prípady používania všetkých kontrolovaných látok s výnimkou hydrochlórfluórovaných uhľovodíkov sa nepovažujú za základné laboratórne a analytické používanie:
               
                           a)
                        
                        
                           chladiace a klimatizačné zariadenia používané v laboratóriách vrátane chladiaceho laboratórneho vybavenia ako ultra-centrifúgy;
                        
                     
                           b)
                        
                        
                           čistenie, prepracovanie, oprava alebo prestavba elektronických súčastí alebo zostáv;
                        
                     
                           c)
                        
                        
                           uchovávanie publikácií a archívov;
                        
                     
                           d)
                        
                        
                           sterilizácia materiálov v laboratóriu;
                        
                     
                           e)
                        
                        
                           každé používanie na účely základného alebo stredoškolského vzdelávania;
                        
                     
                           f)
                        
                        
                           ako súčasť sád pomôcok na chemické pokusy, ktoré sú dostupné širokej verejnosti a neslúžia na účely vysokoškolského vzdelávania;
                        
                     
                           g)
                        
                        
                           čistenie alebo sušenie vrátane odstraňovania mastnôt z pomôcok zo skla a iného vybavenia;
                        
                     
                           h)
                        
                        
                           stanovovanie uhľovodíkov, olejov a mastnôt vo vode, pôde, ovzduší alebo odpadoch;
                        
                     
                           i)
                        
                        
                           testovanie dechtu v dlažobných materiáloch;
                        
                     
                           j)
                        
                        
                           forenzné snímanie odtlačkov prstov;
                        
                     
                           k)
                        
                        
                           testovanie organických látok v uhlí;
                        
                     
                           l)
                        
                        
                           ako rozpúšťadlo pri stanovovaní cyanokobalamínu (vitamín B12) a brómového indexu;
                        
                     
                           m)
                        
                        
                           metódy, pri ktorých sa využíva selektívna rozpustnosť v kontrolovanej látke vrátane stanovovania kaskarozidov, výťažkov zo žliaz a pikrátov;
                        
                     
                           n)
                        
                        
                           prekoncentrácia analytov v chromatografických metódach (napr. vysoko účinná kvapalinová chromatografia (HPLC), plynová chromatografia (GC), adsorpčná chromatografia), atómová absorpčná spektrometria (AAS), spektrometria s indukčne viazanou plazmou (ICP), röntgenová fluorescenčná analýza;
                        
                     
                           o)
                        
                        
                           stanovovanie jódového indexu v tukoch a olejoch;
                        
                     
                           p)
                        
                        
                           každé ďalšie laboratórne a analytické používanie, pre ktoré je dostupná technicky a ekonomicky realizovateľná alternatíva.